
הכנסת העשרים
מושב שלישי
<פרוטוקול מס' 694>
מישיבת ועדת הכספים
יום שני, י"ב באייר התשע"ז (08 במאי 2017), שעה 12:00
<סדר היום:>
<הוראות ליישום משטר כושר פירעון כלכלי של חברת ביטוח מבוסס Solvency II בהתאם לסעיף 35 לחוק הפיקוח על שירותים פיננסיים (ביטוח), התשמ"א - 1981>
נכחו:

<חברי הוועדה:> 
משה גפני – היו"ר
דוד ביטן 
מיכל בירן 
זהבה גלאון 
יצחק וקנין 
מכלוף מיקי זוהר 
אורן אסף חזן 
מנואל טרכטנברג 
מיקי לוי 
רחל עזריה 
עודד פורר
מיקי רוזנטל 
חברי הכנסת:
דב חנין
<מוזמנים:> 
	מגי בראום
	–
	סגנית בכירה לממונה על שוק ההון, משרד האוצר

	רמי לוי
	–
	מנהל מחלקת סולבנסי 2, רשות שוק ההון ביטוח וחיסכון, משרד האוצר

	עבד חסדיה
	–
	עוזר הממונה על שוק ההון, משרד האוצר

	ברוך לוברט
	–
	עו"ד, סגן בכיר ליועץ המשפטי, משרד האוצר

	אייל בן ישעיה
	–
	עו"ד, הלשכה המשפטית, משרד האוצר

	איה שוורץ
	–
	עו"ד, הלשכה המשפטית, משרד האוצר

	ד"ר גיא רוטקופף
	–
	מנכ"ל איגוד חברות הביטוח

	גיל סלומון
	–
	סמנכ"ל רגולציה ותקשורת, איגוד חברות הביטוח

	תומר רובינשטיין
	–
	איגוד חברות הביטוח

	יוחנן דנינו
	–
	יו"ר חברת הביטוח מגדל

	ערן צ'רנינסקי
	–
	רו"ח, מנכ"ל מגדל אחזקות

	מיכל כגן
	–
	חברת הביטוח מגדל


<ייעוץ משפטי: >
שגית אפיק
אייל לב ארי
<מנהל/ת הוועדה:>
טמיר כהן
<רישום פרלמנטרי:>
אהובה שרון, חבר תרגומים
<הוראות ליישום משטר כושר פירעון כלכלי של חברת ביטוח מבוסס Solvency II בהתאם לסעיף 35 לחוק הפיקוח על שירותים פיננסיים (ביטוח), התשמ"א - 1981>
<היו"ר משה גפני:>
אני מתכבד לפתוח את ישיבת ועדת הכספים. אנחנו דנים בהוראות ליישום משטר כושר פירעון כלכלי של חברת ביטוח מבוסס Solvency II בהתאם לסעיף 35 לחוק הפיקוח על שירותים פיננסיים (ביטוח), התשמ"א-1981.

<יצחק וקנין (ש"ס):>
אני מבקש הערה לסדר. אני הולך לנשיאות.

<היו"ר משה גפני:>
אני אתן לך. אנחנו נקיים את הדיון בהשגות ואני ארצה להעיר הערה לפני כן. 

ביקשו הצעות לסדר יצחק וקנין ואורן חזן.

<יצחק וקנין (ש"ס):>
אני הולך לנשיאות אבל אני חוזר. אני לא הייתי מקיים את הדיון הזה היום בלי שדורית נמצאת כאן. חד וחלק. לא יעלה על הדעת שהיא תאמר את הדברים. היא ישבה אתי באופן אישי בחדר שלי וסידרה לי את הרציונל של כל המהלך שלה. היא אומרת דברים קשים על חברי כנסת בדיון באוניברסיטה, כאילו יש כאן חבורה של מטומטמים שיושבת כאן. אני מצטער, היא לא נמצאת כאן ואני לא הייתי מקיים את הדיון הזה. תודה. אני אחזור.

<עודד פורר (ישראל ביתנו):>
אני מציע להצביע על ההצעה לסדר של חבר הכנסת וקנין. אני מצטרף להצעה.

<מיקי רוזנטל (המחנה הציוני):>
מה שהוא אמר זה שדורית מאחורי הקלעים אומרת כל מיני דברים וצריך לבוא לוועדה ולומר אותם.

<אורן אסף חזן (הליכוד):>
כנראה שקלעתי לדעת גדולים כי זה בדיוק מה שרציתי להציע. כל עוד היא לא כאן, לא ננהל את הדיון. או לחילופין, אני רוצה להוסיף, להעביר את כל ההשגות שלנו כמות שהן. כל עוד היא לא כאן, לא לדון או להצביע עכשיו על כל ההשגות כמות שהן בלי להתחשב בעמדתה, בדעתה ובכיווניה. זה לא הגיוני. אנחנו שנתיים כאן, אנחנו נתקלים בזה פעם אחר פעם. די. מספיק. אנחנו צריכים לעמוד על שלנו. אנחנו נבחרי הציבור ולא הם. התפיסה הזאת לפיה אנחנו מתחלפים והם לנצח, נגמרה. 

<מיכל בירן (המחנה הציוני):>
הכיוון הכללי הוא חיובי ואתה לא יכול לא לקדם את זה רק בגלל זה שדורית לא כאן.

<מיקי רוזנטל (המחנה הציוני):>
אבל האחריות היא עליה. למה היא לא כאן?

<אורן אסף חזן (הליכוד):>
זה נולד אצלה. אין דבר כזה.

<זהבה גלאון (מרצ):>
אדוני היושב ראש, אני מבקשת להעיר הערה.

<אורן אסף חזן (הליכוד):>
אתם לא העוזרים שלה ולא הדוברים שלה. אי אפשר לדון בזה כל עוד היא לא כאן. זה הפך לשיטה. 

<זהבה גלאון (מרצ):>
אני רוצה לומר משהו, אדוני. עכשיו סיימנו דיון ואני רוצה להגיד משפט.

<היו"ר משה גפני:>
אני אתן לך, רגע.

<היו"ר משה גפני:>
אתה אומר שלא לקיים את הדיון.

<אורן אסף חזן (הליכוד):>
זאת הפכה לשיטה כאן, שנותנים לוועדה להתרוצץ, הפקידים מחכים בצד ואז הם באים ולוקחים את הדברים הטובים.

<היו"ר משה גפני:>
זה לא המצב.

<זהבה גלאון (מרצ):>
עכשיו קיימנו דיון של שעתיים על גיל הפרישה ששר האוצר לא הגיע אליו אלא שלח מישהו מטעמו. מה שקורה כאן, מה זאת ההשתלחות הזאת במפקחת? מה יש לכם? כן, השתלחות. מה קורה לכם כאן? היא שלחה מישהו לדיון.
<היו"ר משה גפני:>
אני יכול לדעת מה עשיתם בפגרה שבאתם לכאן עם מרץ כזה?

<אורן אסף חזן (הליכוד):>
אני לא יודע מה אתכם, אבל אנחנו עבדנו. 

<היו"ר משה גפני:>
תודה רבה. הדיון יתקיים. 

<רחל עזריה (כולנו):>
אני רוצה להזכיר שבין אם אנחנו אוהבים או לא אוהבים את הפקידים שעושים את עבודתם נאמנה, אנחנו חייבים לשמור על כבודם בין אם הם נמצאים בחדר ובין אם לא נמצאים.

<היו"ר משה גפני:>
תודה רבה. 

<אורן אסף חזן (הליכוד):>
מישהו לא שמר על כבודם?

<רחל עזריה (כולנו):>
כן.

<אורן אסף חזן (הליכוד):>
מי לא שמר על כבודם?

<עודד פורר (ישראל ביתנו):>
במה לא שמרו על כבודם?

<אורן אסף חזן (הליכוד):>
אתם פוגעים בהם.

<עודד פורר (ישראל ביתנו):>
חברת הכנסת עזריה אמרה שפגענו בכבודם.

<זהבה גלאון (מרצ):>
זה לא קשור. העמדה לגופו של הדיון אינה קשורה. ההשתלחות הזאת.

<אורן אסף חזן (הליכוד):>
איזו השתלחות? על איזו השתלחות אתם מדברים?

<היו"ר משה גפני:>
אורן, מספיק. עודד, מספיק. 

<אורן אסף חזן (הליכוד):>
אלה האשמות חריפות.

<היו"ר משה גפני:>
אני מבקש להודיע שהדיון מתקיים כרגיל. לא רלוונטי כל העניין הזה. אני חושב שדורית סלינגר צריכה להיות כאן כמפקחת על שוק ההון,. היא אמורה גם להגיע לפי מה שנאמר לי. אנחנו מקיימים את הדיון בהשגות. אנחנו מקבלים החלטות על פי מה שיעלה כאן בדיון ועל פי מה שיבקשו רוב חברי הכנסת בהצבעה.

יש לי השגה על העניין הזה. לא נעים לי להגיד את זה כשהיא לא נמצאת, אבל מכיוון שזה נאמר כבר, אני אומר את זה. אני אגיד לה את זה גם כשהיא תהיה כאן. המחוקק קבע שאפשר להגיש השגות והדיון יתקיים בוועדת הכספים. כך קבע המחוקק. בהסכמה. אי אפשר ללכת ולהגיד שאני לא אשנה את עמדתי מבלי להתייחס לנימת הצליל ששמעתי בנאום שלה לגבי חברי הכנסת. אין דבר כזה. אנחנו מדינה שפועלת על פי חוק ועל פי החוק אמור להתקיים דיון על ההשגות. אם רוב חברי הכנסת יקבלו החלטה שהיא שונה מהחלטת אגף שוק ההון, יצטרכו לכבד את ההחלטה הזאת. אם לא תתקבל החלטה כזאת, אפשר ללכת על פי המתווה שקבע הממונה על שוק ההון או האגף שלה בראשותה.

אני מציע לכם לא להגיד דברים מהסוג הזה שאנחנו נמשיך בדרך שלנו. אתם תמשיכו בדרך של מה שתחליט ועדת הכספים מכיוון שזה החוק. אי אפשר להגיד שכל החכמה נמצאת אצלכם. לשם כך יש חברי כנסת, חלקם דרך אגב באמת לא חכמים, אבל חלקם מאוד חכמים. אם נעשה השוואה, אני לא יודע איפה יהיו יותר חכמים ואיפה פחות. עדיף לא להיכנס למשוואה הזאת אלא לפעול על פי החוק.

אני מבקש להציג את ההשגות.

עודד פורר.

<עודד פורר (ישראל ביתנו):>
אדוני, נעשה כאן איזשהו מהלך.

<היו"ר משה גפני:>
רגע. אני רצה להגיד לכם שאני היום נמצא בעידן של חוק הפטקא שאני העברתי כאן ואני מתחרט על כך. התברר שעשינו חוק יותר קיצוני מאשר בארצות הברית. אתם הולכים לפי המתווה האירופאי. אתם הולכים לפי המגמה הזאת שם הוראת המעבר היא לשש שנים ואתם מבקשים שזה יהיה לארבע וחצי שנים. אנחנו הפכנו להיות יותר צדיקים מהאפיפיור. אנחנו עושים כאן חוקים, אני מעביר את זה בגלל שאני סומך עליכם ורוב חברי הוועדה מקבלים את זה. אם אתם הולכים על פי המתווה האירופאי, תעשו על פי המתווה האירופאי. למה הוראת מעבר? דרך אגב, אני לא נפגשתי עם מגדל. נדמה לי שלא החלפתי אתו מילה. 

<קריאה:>
גם אנחנו לא נפגשנו.

<היו"ר משה גפני:>
לא נפגשנו, לא עם אליהו ולא עם האנשים שלו, ולא עם דנינו שאני מאוד מכבד אותו. אני בא בידיים נקיות. אני רק עצבני כי אנחנו כנס ואנחנו עושים חוקים שהם הרבה יותר קיצוניים מאשר המדינות אתן אנחנו עושים את ההסדר. אני לא מבין למה צריך להיות צדיקים יותר מהאפיפיור. מה יש אם זה הייה שש שנים? אמרתי את דעתי.
<דב חנין (הרשימה המשותפת):>
אמירה על האפיפיור מפיך.

<היו"ר משה גפני:>
לא. לא התכוונתי לאפיפיור הזה. 

<דב חנין (הרשימה המשותפת):>
דווקא האפיפיור הזה הוא צדיק. אני מסכים. אני רק לא מבין מה המשמעות של היחסים בין היהדות החרדית לבין האפיפיור, לבין הכנסייה הקתולית.

<היו"ר משה גפני:>
התכוונתי לזה שאנחנו צריכים להיות מתונים. לא צריכים לעשות דברים שהם יותר מאשר עושות מדינות העולם. אנחנו בנויים על זה. גם ב-פטקא עשינו את זה. אני מתחרט על זה ואני אומר את זה לפרוטוקול. עשינו חוק יותר קיצוני ממה שארצות הברית עשתה. כל החוק הזה הוא חוק רע אבל עשינו אותו בגלל מערכת יחסים. אני מציע שכאן לא נלך לקיצוניות.

<עודד פורר (ישראל ביתנו):>
תודה אדוני. ראשית, אני ביקשתי בהסתייגות שהגשתי לקבל דוח ניתוח סיכונים. להנחיות האלה שניתנו כאן יש איזה שהן השלכות משקיות רחבות ולא רק על שוק הביטוח אלא גם מעבר לו, לגבי דרישות ההון שנדרשות מהחברות האלה. 

אני ביקשתי שרשות שוק ההון תעביר לנו ניתוח סיכונים באשר להשפעת התקנות, שיצורף לתקנות ה-סולוונסי, שיפרט מה המשמעות של התקנות האלה, האם יש סיכון של יציאת שחקנים מסוימים משווקים מסוימים, האם יש סיכון של עליית המחירים של הביטוח לציבור ולאן אנחנו הולכים במובן הזה. 

במובן השני, כפי שאתה אמרת, אני ביקשתי להתאים את התקנות האלה לתקנות האירופאיות. בתקנות האירופאיות בתחומים מסוימים ניתן גם פער של 16 שנים - - -

<מיכל בירן (המחנה הציוני):>
זה בדיוק המספר של מגדל. אני לא יכולה שזה לא יצרום לי קצת.

<עודד פורר (ישראל ביתנו):>
אם היית בדיונים בוועדה עת חוקק החוק הזה שעליו ההסתייגויות האלה, גם שם עלה העניין של 16 שנים. 

<קריאה:>
רק לסעיף אחד.

<עודד פורר (ישראל ביתנו):>
בהתחלה רצו שנתיים. במובן הזה אני מבקש, באותו עניין, גם התקנות האירופאיות קבעו באופן שונה התאמת ההון בהתאם למבנה של כל חברה וחברה. הרי יש מבנים שונים גם של סוגי ביטוח וגם של ותק ביטוחי בין כל חברה לחברה.
אני אגיד במאמר מוסגר מה שלא מופיע בהסתייגויות שלי. כן, אני נפגשתי עם מגדל כשם שאני אפגש עם כל מי שיפנה אלי להיפגש כשעולה דיון בכנסת ואין בזה שום בעיה במובן הזה. העובדה שבאים ומנפנפים לנו ואומרים לנו כל חברות הביטוח הסכימו ורק חברה אחת לא הסכימה, יש בה שיטה שהממשלה נוהגת לעתים של הפרד ומשול. הם עושים את זה לא רק בפעמים האלה אלא עושים את זה גם בפעמים אחרות וזה נוח לפעמים לסגור עם קבוצה מסוימת ולהשאיר איזשהו מישהו בצד. המישהו הזה, מה לעשות, הוא גם שחקן משמעותי בשוק, הוא גם גדול וגם מבנה התיק הביטוחי שלו שונה ממבנה התיק הביטוחי של שחקנים אחרים.

לאור העניין הזה, מבחינתי עת יציגו לי שסגרו עם כל חברות הביטוח, שזה יהיה כל חברות הביטוח ולא למעט חברה אחת. אני חושב שנעשה כאן איזשהו מעשה שהוא בכוונה לשים משהו בצד כאשר גם הנתונים שמביאים בפנינו הם לא נכונים. אומרים איזה שהן דרישות כאלה ואחרות כדי למשך דיבידנד או לא דיבידנד, מדובר כאן על סכומי עתק שיידרשו החברות להעמיד שבסופו של דבר יגולגלו על הציבור.

<מיקי לוי (יש עתיד):>
התחרות תגבר.

<היו"ר משה גפני:>
תודה. אורן חזן.

<רחל עזריה (כולנו):>
רגע. אני צריכה לצאת לוועדה שלי.

<אורן אסף חזן (הליכוד):>
בסדר. אתן לה כי אחרת יגידו שאני משתלח ברחל עזריה.

<רחל עזריה (כולנו):>
השתלחת בדורית. לא בי. 

<אורן אסף חזן (הליכוד):>
לא השתלחתי.

<רחל עזריה (כולנו):>
אני חושבת שהחוק הזה הוא מאוד מאוד חשוב וצריך שזה ייאמר. תוחלת החיים משתנה והאירועים הביטוחיים משתנים. הרבה מאוד עלויות ביטוחיות משתנות. בעצם אנחנו דורשים מחברות הביטוח לעשות סדר ולהגדיל את הסיכוי שהציבור בסופו של דבר יקבל את הכסף. בדיון הקודם על גיל הפרישה, אחד הנתונים שהבאתי בו היה החשש של הנשים מירידה משמעותית בהכנסה ביציאה לפנסיה, החשש של הנשים שכל החיסכון, ההשקעה ותשלומי הביטוח בסופו של דבר לא ימומשו ברגע האמת. זו עבודה מקצועית שחייבת להיעשות.
העובדה שהגיעו להסכמות עם 12 חברות ביטוח, אני חושבת שזה מעיד על כך שיש כאן תכנית טובה. אני חושבת שאי אפשר לומר שאם חברה אחת לא מרוצה, אז צריך לשנות הכול כי אנחנו נותנים כוח לא פרופורציוני לקבוצה אחת מבין כולן - - -

<אורן אסף חזן (הליכוד):>
זה לא חשוב.

<היו"ר משה גפני:>
אורן, תכף אתה מדבר.

<רחל עזריה (כולנו):>
אי אפשר בכלל בקבלת החלטות לתת כוח לא פרופורציונאלי לקבוצה אחת מבין כולן כי אז לכל קבוצה יש את האינטרס תמיד לא להגיע להסכמות. כשאומרים שבסופו של דבר ההסכמה של הרוב תשפיע על כולם, אנחנו בעצם דורשים מכולם לשתף פעולה. אני חושבת שהתהליך הזה של בניית ההון הוא תהליך קריטי. אני חושבת שגם חברת מגדל צריכה לבנות את ההון כמו שצריך. אנחנו לא יכולים שאזרחי ישראל יהיו מופקרים בהקשר הזה של בניית ההון של חברת מגדל.

אני לא מסכימה בכלל, בכלל, בכלל עם האמירה שזה יגולגל על הציבור.

<אורן אסף חזן (הליכוד):>
זאת עובדה.

<רחל עזריה (כולנו):>
זה לא נכון. יש כאן תחרות.

<אורן אסף חזן (הליכוד):>
אני תכף אתן לכם נתונים.

<רחל עזריה (כולנו):>
זה לא נכון. 

<רחל עזריה (כולנו):>
אתה מדבר כבעלים של חברת ביטוח. מיקי, כשאני אראה לך את הדברים, אתה תדבר אחרת.

<היו"ר משה גפני:>
אני לא מסכים. אני אעצור את הדיון. כך אני לא יכול לקיים דיון.

<אורן אסף חזן (הליכוד):>
זאת גם אופציה.

<רחל עזריה (כולנו):>
אין כאן עלויות שיכולות להיות מגולגלות על הציבור.

<אורן אסף חזן (הליכוד):>
מאיפה יגיע הכסף?

<רחל עזריה (כולנו):>
זה שוק תחרותי. 

<אורן אסף חזן (הליכוד):>
אין בעיה. מאיפה יגיע הכסף? אני הולך אתך. מאיפה יגיע הכסף?

<רחל עזריה (כולנו):>
אנשים יעברו.

<מיקי לוי (יש עתיד):>
זאת בעיה של החברה - - -

<אורן אסף חזן (הליכוד):>
זאת הבעיה שלנו חברי הכנסת.

<מיקי לוי (יש עתיד):>
לא.

<רחל עזריה (כולנו):>
לא. זה לא נכון. תפסיק לאיים. 

<אורן אסף חזן (הליכוד):>
אני שואל מאיפה יגיע הכסף. 

<רחל עזריה (כולנו):>
זה לא קשור.

<אורן אסף חזן (הליכוד):>
זה שאתם צועקים, זה לא אומר שאתם צודקים. אני רק רוצה לדעת מאיפה יגיע הכסף.

<רחל עזריה (כולנו):>
זה איום סרק.

<אורן אסף חזן (הליכוד):>
למה אתם לא יודעים לענות לי? אני שואל מאיפה יגיע הכסף. 

<דב חנין (הרשימה המשותפת):>
יענו לך. אורן, תקשיב היטב ותקבל תשובה.

<אורן אסף חזן (הליכוד):>
אני מקשיב.

<רחל עזריה (כולנו):>
יש כאן חברה פרטית ויש תחרות בין החברות.

<אורן אסף חזן (הליכוד):>
מאיפה יגיע הכסף?

<היו"ר משה גפני:>
אורן, מספיק. 

<אורן אסף חזן (הליכוד):>
אני רוצה לקבל תשובה. אם דורית הייתה כאן, הייתי שואל אותה, אבל היא לא כאן. היא מגינה עליה ואני מבקש ממנה תשובה.

<זהבה גלאון (מרצ):>
היא מדברת. תן לה לדבר.

<דב חנין (הרשימה המשותפת):>
היא מדברת בצורה כל כך ברורה. למה אתה מפריע לה?

<אורן אסף חזן (הליכוד):>
אני רוצה רק תשובה אחת. מאיפה יגיע הכסף?

<היו"ר משה גפני:>
אורן, אתה לא חייב לקבל תשובות על כל מה שאתה רוצה.

<דב חנין (הרשימה המשותפת):>
היא מדברת בצורה מאוד ברורה. 

<היו"ר משה גפני:>
אני אעצור את הדיון. אי אפשר כך. 

<רחל עזריה (כולנו):>
האחריות שלי היא לדאוג לאפשרויות לאזרחי ישראל שהם יוכלו לקנות ביטוח ולקבל את הכסף בסופו של דבר. אנשים פשוט יחליפו פוליסות ביטוח. יש כאן תחרות. יש כאן שוק תחרותי. אנחנו לא צריכים לדאוג לזה שבעלי חברת מגדל יוכלו לעשות את המהלכים שהם מעוניינים לעשות. תשאל אותם איפה הכסף.

<היו"ר משה גפני:>
למה את מנהלת אתו דיאלוג? תגידי את הדברים שלך.

<רחל עזריה (כולנו):>
זאת דעתי ואני חושבת שאם רוצים לדון בקצוות, אני חושבת שאפשר לנהל דיון בקצוות, אבל בסופו של דבר זה מהלך מאוד חשוב ואני ממש ממש מקווה - - -
<אורן אסף חזן (הליכוד):>
אני לא אומר שלא.

<היו"ר משה גפני:>
אורן, זה לא בסדר.

<אורן אסף חזן (הליכוד):>
למה אתה מתעצבן?

<היו"ר משה גפני:>
ככה, אני מתעצבן בגלל שהיא מדברת.

<אורן אסף חזן (הליכוד):>
באת מהפגרה כעוס?

<היו"ר משה גפני:>
אי אפשר לנהל דיון כאשר נכנסים אחד לתוך דברי השני.

רחל, תודה רבה. 

<רחל עזריה (כולנו):>
משפט אחרון. העניין הזה, שיהיה בסופו של דבר את הביטחון לאזרחי ישראל שהכסף שהם משלמים בביטוח, הם יקבלו אותו, זה המהלך. אני ממש מבקשת לא להפוך את האירוע ולא לנסות לצייר אותו כפי שאני רואה שקורה אלא לזכור כל הזמן לשם מה התכנסנו כאן וזה עבור אזרחי מדינת ישראל.

<אורן אסף חזן (הליכוד):>
שאלה.

<היו"ר משה גפני:>
אין שאלה. יש לך השגות, תגיד אותן.

<אורן אסף חזן (הליכוד):>
לפני ההשגות אני רוצה לשאול שאלה כדי להבין. מישהו מחברי הכנסת שמתנגד כאן נחרצות – אגב, בלי לשמוע את עמדתנו – יודע להגיד לי מאיפה יגיעו המיליארדים? אני שואל אמיתית. 

<היו"ר משה גפני:>
לא לענות.

<אורן אסף חזן (הליכוד):>
אני אשמח לשמוע. 

<דב חנין (הרשימה המשותפת):>
הכסף קיים. רק שלא ימשוך דיבידנדים.

<אורן אסף חזן (הליכוד):>
תודה. תעצור רגע. אתה הוכחת לי עכשיו שאתם פשוט לא מבינים במה מדובר.

<היו"ר משה גפני:>
אני מבקש להפסיק את זה. תאמר את ההשגות שלך. 

<אורן אסף חזן (הליכוד):>
שיהיה ברור שהאינטרס של כולנו הוא משותף והוא לשמור על הציבור בישראל. גם אני רוצה, והכי חשוב לי, שכשמישהו יצטרך לקבל כסף, יהיה כסף לתת לו. גם אני אומר בצורה ברורה ושישמעו כל הנציגים של חברות הביטוח שבסוף התהליך צריך שיהיה להם הון שווה ערך להתחייבויות שלהם. אין על זה ויכוח. נשאלת השאלה איך עושים את זה. לא יכול להיות מצב – תעצרו לרגע, אל תריבו, תקשיבו - - -

<זהבה גלאון (מרצ):>
אמר הבצל לגנן.

<אורן אסף חזן (הליכוד):>
אני לומד. אני מתפתח. 

<היו"ר משה גפני:>
אל תתפתח לי יותר מדי עכשיו.

<אורן אסף חזן (הליכוד):>
זה בעוד מספר חודשים אבל זה שיח אחר. 

לא יכול להיות מצב שיש דרישה ואתם לא יכולים להתעלם מהעובדה – אתם כל הזמן צועקים כאן מגדל, נכון, מגדל היא השחקן המרכזי בשוק – שמחר בבוקר הם יצטרכו להביא בין שישה לשמונה מיליארד שקלים. מחר בבוקר, לא בתהליך, לא בבנייה, לא באיסוף נכון. פעם ראשונה בגלל הרטרואקטיביות ופעם שנייה בגלל השיטה. 
אתם צועקים כאן דיבידנד. על כמה כסף מדובר? מאה מיליון שקלים בשנה? מאתיים מיליון שקלים בשנה? אני אלך אתכם עשור קדימה, מיליארד שקלים בשנה? שני מיליארד שקלים בשנה? מאיפה יביאו את היתרה? הם יביאו את היתרה משני מקומות. פעם ראשונה הם יעלו מחירים ואגב, לכל החכמים כאן שאומרים מחירים לא יעלו – כבר היום בביטוחים של אובדן כושר עבודה, ומה שמונח על השולחן של דורית, והיא לא נמצאת כאן ואין מי שישיב, המחירים עלו.

<היו"ר משה גפני:>
למה? יש כאן אנשים שיכולים להשיב.

<אורן אסף חזן (הליכוד):>
אני אשמח. אני שאלתי קודם אם יש מישהו שמוסמך לענות בשמה.

<היו"ר משה גפני:>
בטח.

<אורן אסף חזן (הליכוד):>
כי אני רגיל מניסיון העבר כאן שתמיד עונים ואומרים שעל זה היא צריכה לענות.

<היו"ר משה גפני:>
לא. 

<אורן אסף חזן (הליכוד):>
כבר היום מה שמונח אצלה, ואני אשמח שיענו אחרי כן למה זה מתעכב ועוד לא נתנו תשובה, המחירים גבוהים יותר. זאת עובדה. אלה ניצנים ראשונים של הדבר הזה.

דבר שני. הביטחון שלי כחבר כנסת צעיר שמסתכל על הדור הצעיר, על מצוקה שמישהו מכם מפחד להתעסק אתה, משר האוצר, ואתם יודעים מה? אולי אפילו ראש הממשלה. כל אחד מגלגל את זה לזה שיבוא אחריו וזו העובדה שבעוד עשרים או שלושים שנים, לא יהיה כסף לפנסיות לחברים שלי. לא יהיה כסף. כשלא יהיה כסף לפנסיות, גם לא יהיה כסף לשלם ביטוחים. הביטחון שלי שיש כסף, אלה הנכסים שמחזיקות חברות הביטוח. כדי להביא היום כסף, כדי לשים הון בצד, הן יצטרכו למכור.

אני אומר שצריך לעשות כאן תהליך.

<היו"ר משה גפני:>
מה אתה מציע בהשגה?

<עודד פורר (ישראל ביתנו):>
אתה אומר שלא יהיה להם כסף. שימכרו.

<אורן אסף חזן (הליכוד):>
לא. לא אמרתי. אל תתבלבלו. לא אמרתי שהם מסכנים.

<מיכל בירן (המחנה הציוני):>
זה לא שהם צריכים להחזיק כסף מתחת לשולחן.

<קריאה:>
הלוואה. בטוחה.

<אורן אסף חזן (הליכוד):>
אתה יודע מה? אין בעיה. קח את הנכסים האלה ותהפוך אותם לבטוחה. 

<קריאה:>
הנכסים נחשבים בטוחה.

<אורן אסף חזן (הליכוד):>
אתם כולכם יושבים בכיסאות המרווחים שלכם, חשבונות הבנק שלכם נפוחים, אתם חיים טוב. אני לא נכנס לאף אחד לכיס, אבל מחר בבוקר כשאיזה זוג צעיר יצטרך בשביל המשכנתא לקחת הלוואה מחברת ביטוח, גם זה יעלה לו יותר כסף כי כנגד זה הם יצטרכו גם לשים כסף.

<היו"ר משה גפני:>
מה אתה מציע בהשגות?

<אורן אסף חזן (הליכוד):>
הדבר הראשון הוא שהתכנית לא תכלול רטרואקטיביות, והדבר השני הוא שהיא תהיה בפריסה קדימה. 

עוד דבר אחד אחרון. כל התהליך הזה הוא בהסתכלות על מה שקורה באירופה. אם שם כאשר תוחלת החיים שם היא יותר גבוהה כי המדינה הזאת הרי היא מדינה צעירה, אם שם בנו את זה ל-16 שנים, אני לא רוצה להגיד לך שכאן צריך לבנות את זה לשלושים שנים. אני לא רוצה להגיד לך את זה.

<קריאה:>
לשלושים? על מה אתה מדבר? אף אחד לא יקבל את הכסף.

<אורן אסף חזן (הליכוד):>
זאת לא יכולה להיות מכה ביום אחד.
<היו"ר משה גפני:>
תודה רבה.
<מיקי לוי (יש עתיד):>
אני מבקש אדוני שארבע-חמש דקות לא יפריעו לי ולא יפסיקו אותי. 

<עודד פורר (ישראל ביתנו):>
כי אתה לא הפסקת אף אחד.

<מיקי לוי (יש עתיד):>
אני מתנצל בפניך.

<אורן אסף חזן (הליכוד):>
בפני לא התנצלת.

<מיקי לוי (יש עתיד):>
אורן, אני מתנצל.

<אורן אסף חזן (הליכוד):>
קיבלתי את התנצלותך באהבה. אני אשתדל לא להפסיק אותך.

<היו"ר משה גפני:>
חבר הכנסת מיקי לוי, בבקשה.

<מיקי לוי (יש עתיד):>
חברים, אדוני היושב ראש, אני מכיר את הנושא. הנושא הזה מתחיל להתגלגל מ-2008. לא הממונה הנוכחית. מדובר בהון עצמי שיעמידו חברות הביטוח עבור ההתחייבויות שלהן כלפי הציבור הישראלי. מול הלקוחות שלהן. דהיינו, כלפי המבוטחים. 

שיפור ההון, מה שנקרא הבטוחה, יגביר את הוודאות של המבטחים לעמוד בהתחייבות שלהם כלפי המבוטחים. המודל שנבנה יגביר את הסיכוי שחברות הביטוח יעמדו בהתחייבות ועל זה אין ויכוח. הוא יגביר את יכולת התשלום שחברות הביטוח אמורות לעמוד בה ולכן את החשיפות לנושא הפנסיה. זה חס וחלילה לרעידות אדמה, לכל דבר שאמור להתרגש עלינו, לתוחלת החיים הארוכה שמתרחשת בימים אלה.

המודל הזה הוא מודל סיכון עולמי שאומץ על ידי מדינת ישראל.

<אורן אסף חזן (הליכוד):>
על זה אין ויכוח.

<מיקי לוי (יש עתיד):>
המודל החדש קיבל את ברכת קרן המטבע האירופאית והבינלאומית. 28 מדינות באירופה קיבלו עליהם את המודל הזה.

<אורן אסף חזן (הליכוד):>
שם פרסו את זה ל-16 שנים.

<היו"ר משה גפני:>
אורן, אני קורא אותך לסדר פעם ראשונה.

<אורן אסף חזן (הליכוד):>
כשהם הפריעו לי, לא קראת להם לסדר.

<היו"ר משה גפני:>
הייתי צריך לקרוא אבל אתה רבת אתם.

<מיקי לוי (יש עתיד):>
התנצלתי.

עוד שלוש מדינות.

אתה ותיק ממני אדוני וגם זהבה ותיקה ממני אבל אתם זוכרים את הממונה ב-2008 שהיה ידין. הוא התחיל את המהלך ב-2008 ובהמשך המהלך אומץ על ידי פרופסור עודד שריג שהמשיך אותו. עשינו שישה תרגילים – תרגיל אחד אני כסגן שר האוצר עשיתי – כדי לבחון את המודל הזה. חברות הביטוח ידעו על המודל משנת 2008. 12 חברות הביטוח מתוך 13 עומדות כבר היום בדרישות. עומדות. ב-2008 ניתנה התרעה ולא שלשום ולא לפני שנתיים. דורית סלינגר בכלל לא שחקנית בעניין אלא היא המשיכה את המודל שהתחיל ב-2008 על ידי ידין. אתה מכיר את ידין. זהבה מכירה אותו ודב מכיר אותו. אנחנו לא. אנחנו פחות ותיקים בכנסת. כאשר נרכשה חברת מגדל על ידי הבעלים הנוכחי שאני אינני מכיר אותו - אני רוחש לו כבוד רב ומפרגן לו על כל מה שהוא עשה בשתי ידיו – היה ברור שהוא צריך לעמוד ב-סולוונסי 2 כי המודל הזה התחיל להתגלגל ב-2008. הוא לא התחיל להתגלגל לפני שלוש שנים כשדורית סלינגר מונתה. מה עוד שעודד שריג קיבל ג'וב מאותו בעל חברת ביטוח שהוא עצמו טיפל ב-סולוונסי 2.
<היו"ר משה גפני:>
רק בסוף תגיד לי האם אתה דוחה את כל ההשגות.

<מיקי לוי (יש עתיד):>
איזו שאלה. 

לכן אני אומר לך שגם כסגן שר האוצר הייתי שותף לאחד מתוך ששת התרגילים שבוצעו. התהליך הזה של ה-סלוונסי נכנס כמודל משותף לכל חברות הביטוח. כל 12 חברות הביטוח הסכימו. כשמגדל נרכשה, היה ברור שאנחנו הולכים למודל הזה. זה לא משהו חדש. לכן אני אומר לכם שאם אנחנו לא ניתן גב לציבור הישראלי, אנחנו מסכנים את הציבור הישראלי. נקבעה פריסה. אדוני, נקבעה פריסה בין שישים אחוזים למאה אחוזים לשש שנים. אני בשבתי באוצר התנגדתי למהלך הזה ורציתי ארבע שנים כי אם אני מסתכל על הציבור שאני נשלחתי לכאן על ידו כדי לדאוג לו, אני מחויב לעמוד בארבע שנים. הממונה הגדילה את זה על דעתה לשש שנים, בניגוד להסכמתי.

אני אומר לך שאם אנחנו נתקן את זה ל-2031, אנחנו מעקרים את החוק הזה מן התוכן. אנחנו נגרום לסיכון אמיתי של הציבור הישראלי שלא יקבל את כספו אם חס וחלילה הוא יצטרך, אם יקרה לו משהו רציני.

אני אומר שכבר כיום רוב חברות הביטוח עומדות ב-97 אחוזים יחס כושר פירעון, דהיינו יחס ההון הדרוש. כאשר נקנתה מגדל, היה ברור שזה צריך להעמיד את זה כי המודל הוא מ-2008. הוא לא מאתמול. בהרמת היד שלנו, אם היא תהיה כאן בעד, אנחנו מועלים באמון שהציבור הישראלי שלח אותנו לכאן וחשוב שנזכור את ההוראות שבאות להגן על האינטרסים של הציבור ולשם כך אנחנו כאן.

אני רוצה לשאול. אני גם מכיר את הקשקוש של ה-16 שנים. מדובר בסעיף אחד ובו מדובר ברזרבות שצריכות להעמיד חברות הביטוח. אין בדרישות החוק להעמיד רזרבות, מה עוד שגם נכנסו ואמרו בואו נקים ועדה משותפת כדי לבחון את העניין הזה. מדובר בסעיף אחד על 16 שנים שבכלל אין אותו בדרישת החוק הנוכחי. תקראו אותו. לכן אני אומר לכם, חברים, כאשר חברת מגדל נקנתה - - -

<אורן אסף חזן (הליכוד):>
הוא הבטיח לי תשובה. ישבתי וחיכיתי לתשובה.

<היו"ר משה גפני:>
אז הוא הבטיח. הוא לא הבטיח לקיים.

<מיקי לוי (יש עתיד):>
כאשר חברת מגדל נקנתה, היה ברור לחלוטין שצריך להעמיד את ההון כבטוחה לתשלום עבור אזרחי מדינת ישראל.

<אורן אסף חזן (הליכוד):>
אין בעיה מהיום קדימה. למה רטרואקטיבי?

<היו"ר משה גפני:>
לא, הוא לא יענה.

<אורן אסף חזן (הליכוד):>
חבר הכנסת מיקי – מיקי החכם ולא מיקי השחצן – שאלה אחת. 

<מיקי לוי (יש עתיד):>
האם יתכן שכל בעלי המקצוע - - -

<אורן אסף חזן (הליכוד):>
הבטחת לי תשובה.

<היו"ר משה גפני:>
לא. אני לא מאפשר לו. 

<מיקי לוי (יש עתיד):>
הוא לא מאפשר לי.

<אורן אסף חזן (הליכוד):>
הוא הבטיח לי תשובה. תאפשר לו.

<מיקי לוי (יש עתיד):>
האם יתכן ש-12 חברות ביטוח עומדות - - -
<אורן אסף חזן (הליכוד):>
מאיפה יגיע הכסף?

<מיקי לוי (יש עתיד):>
זו הבעיה שלי? אני צריך לדאוג לציבור.

<אורן אסף חזן (הליכוד):>
אתה טועה. זו בדיוק הבעיה.

<אורן אסף חזן (הליכוד):>
רגע, מיקי, אנחנו לא בריב. 

<היו"ר משה גפני:>
לא. אני לא מסכים.

<אורן אסף חזן (הליכוד):>
זו הנקודה העיקרית.

<היו"ר משה גפני:>
זה לא מעניין.

<מיקי לוי (יש עתיד):>
דבר ראשון, אין הגיון להעמיד - - -

<אורן אסף חזן (הליכוד):>
בוחרים להתעלם ממנה. אני מתחיל לחשוב שהם נגד רק בגלל שאנחנו בעד.

<מיכל בירן (המחנה הציוני):>
זה תמיד כלל אצבע טוב.

<אורן אסף חזן (הליכוד):>
חמור מאוד. זאת פוליטיקה ישנה ומגעילה.

<מיקי לוי (יש עתיד):>
אין הגיון לחלק דיבידנד כאשר אין בטוחה לחובות של חברות הביטוח כלפי הציבור הישראלי. האם כל בעלי המקצוע טועים?

<אורן אסף חזן (הליכוד):>
תשמעו כולם. נטיל וטו על הדיבידנד. הדיבידנד הוא לא הסיפור.

<מיקי לוי (יש עתיד):>
אורן, תקשיב. 12 חברות ביטוח עומדות בדרישות ההון. כלל היא לא חברת ביטוח קטנה והיא עומדת ב-97 אחוזים מדרישות ההון הנדרשות. בהצבעה שלנו, אם לא נצביע בעד שש שנים, אנחנו נמעל בתפקידנו.

<היו"ר משה גפני:>
לכן אתה מציע שזה יישאר ארבע וחצי שנים.

<מיקי לוי (יש עתיד):>
אני אומר לכם. את ההשגות האלה, נוכל להסכים לדרישתכם לשש שנים. אני אומר לכם שהתשובה היא אבסולוטית.

<מכלוף מיקי זוהר (הליכוד):>
עשית שיעורי בית.

<מיקי לוי (יש עתיד):>
אני מכיר את זה מהאוצר. 

<מכלוף מיקי זוהר (הליכוד):>
אני הולך להפריך כמעט את כל מה שאמרת.

<מיקי לוי (יש עתיד):>
בסדר. בוא נשמע. אני אתווכח אתך אבל בתנאי שתביא דברים לא מופרכים. לא אמירות.

<מכלוף מיקי זוהר (הליכוד):>
אני אביא.

<מיקי לוי (יש עתיד):>
כל בעלי המקצוע תמכו בעניין הזה. 12 חברות ביטוח.

<מכלוף מיקי זוהר (הליכוד):>
תכף תקבל תשובות.

<מיקי לוי (יש עתיד):>
רק אחת לא. 

<מכלוף מיקי זוהר (הליכוד):>
נתת כאן באמת סקירה מעניינת. 

<היו"ר משה גפני:>
תודה רבה. מיקי זוהר, ממש בקצרה כי אתה לא מדבר בתור שלך.

<מכלוף מיקי זוהר (הליכוד):>
איפה מיקי רוזנטל? אני חייב התייחסות לדברים שלו. 

<מיקי רוזנטל (המחנה הציוני):>
אני כאן.

<מכלוף מיקי זוהר (הליכוד):>
מיקי רוזנטל, אני הולך להפיל את ה-היי קיו שלי עכשיו. שים לב. 

<מיקי רוזנטל (המחנה הציוני):>
אתה תשעים אחוזים מה-הי קיו של כל העשירייה. 

<היו"ר משה גפני:>
זאת הייתה בדיחה.

<אורן אסף חזן (הליכוד):>
אני רק רוצה להבין, כשאתה פותח את הפה שלך אם יש לו כיסוי. הזמנתי אותך לצ'לנג', ראש בראש. תבחר – שח מט, מבחן היי קיו, טריוויה. בוא אני מולך. 

<מיקי רוזנטל (המחנה הציוני):>
בריצה.

<אורן אסף חזן (הליכוד):>
בוא, אני מולך. שם אתה תפסיד. לא נעים. 
<מיקי רוזנטל (המחנה הציוני):>
לא. אני רוצה בפוקר.

<אורן אסף חזן (הליכוד):>
גם פוקר אני מוכן לשחק אתך. אל תדבר יותר מהגובה שלך. מה, אתה מפחד? קרב מגע. אתה גדול בדיבורים? בוא.

<מיקי רוזנטל (המחנה הציוני):>
ממך אני מפחד.

<אורן אסף חזן (הליכוד):>
בוא עכשיו מול כולם, בפוקר. בוא עכשיו מול כולם. פוקר, החברים שלי סיפרו לי שאתה די טוב.

<היו"ר משה גפני:>
אורן, תעזוב את זה.

<אורן אסף חזן (הליכוד):>
בפוקר סיפרו לי שאתה די טוב.

<זהבה גלאון (מרצ):>
אורן, שתוק, די.

<אורן אסף חזן (הליכוד):>
לכם יש פה גדול. אתם מפזרים דיבורים אבל לא מסוגלים לעמוד מאחורי הדברים.

<היו"ר משה גפני:>
אורן, די.

<אורן אסף חזן (הליכוד):>
הוא אומר שאין לנו היי-קיו. בוא ראש בראש.

<היו"ר משה גפני:>
אז הוא אומר. אז מה? 
<אורן אסף חזן (הליכוד):>
כל כלי תקשורת הזמין אותי, אמרתי כן. למה אתה מסרב?

<מיקי רוזנטל (המחנה הציוני):>
בפוקר שקר, אתה רוצה?

<אורן אסף חזן (הליכוד):>
אמרתי לך. אומרים שאתה מקצוען בפוקר. גם פוקר אני מוכן. בוא.

<מיקי רוזנטל (המחנה הציוני):>
הנה, קבענו.

<עודד פורר (ישראל ביתנו):>
בחדר של הוועדה?

<אורן אסף חזן (הליכוד):>
אנשים קטנים עושים צל גדול כשהשמש שוקעת. חבל שאין שמש בתוך הכנסת.

<היו"ר משה גפני:>
מיקי זוהר, בבקשה.

<מכלוף מיקי זוהר (הליכוד):>
בנושא שלפנינו צריך לעשות הפרדה מוחלטת בין כל חברות הביטוח לחברת מגדל. חברת מגדל מתמחה במרכזה בכל מה שקשור לביטוחי חיים ולכן גם היקף הפעילות שלה בתחום הזה הוא הגדול ביותר והוא המשמעותי ביותר. 

אני רוצה לומר מראש - מה שנקרא אאוט פרונט – שמעולם לא נחשדתי כמי שתומך בחברות הביטוח. אולי ההפך. חברות הביטוח לא כל כך מסמפטות אותי ובצדק. 

<היו"ר משה גפני:>
כל הדיונים על חיים שכאלה, מי מסמפט את מי, למי יש היי-קיו כזה או אחר. דבר על הנושא עצמו.

<מכלוף מיקי זוהר (הליכוד):>
בכל מצב שאני צריך להכריע לטובת חברת ביטוח או לטובת האזרחים ולהיטיב אתם, תמיד האזרחים עמדו לנגד עיני וחברות הביטוח שילמו מחירים יקרים, וטוב שכך כי הן גם מרוויחות וטוב שירוויחו וטוב שישלמו מסים. אם הן צריכות להרוויח פחות כסף והאזרחים שלנו מרוויחים, אני תמיד בעד.

במקרה שלפנינו אין כאן עניין של רווחיות והפסדיות אלא יש כאן עניין של ביטחון לאזרחי ישראל מבחינת הפוליסות שלהם ואנחנו יודעים שבכל העולם כולו מסגלים את הרעיון הזה של ה-סולוונסי ולכן אנחנו מתכנסים כאן היום.

<היו"ר משה גפני:>
מה אתה מציע?

<מכלוף מיקי זוהר (הליכוד):>
הפתרון הוא פשוט. קודם כל, עוד דבר אחד חשוב שאני רוצה לומר. יש בעיה אחת עם הסיפור הזה והבעיה היא שאם אנחנו נלך לרעיון שמציעה הגברת סלינגר במלואו בלי שום פשרות, הלקוחות החדשים ישלמו מחיר יקר יותר על הפוליסות והלקוחות הקיימים באיזשהו מקום עלולים להיפגע. תכף נרחיב גם על זה. 

אני חושב שאין שום דרך לבצע את זה ועכשיו בהקשר לחברת מגדל. אני מדבר על חברת מגדל כי לשאר החברות זה לא מפריע ואם זה מפריע להן, אני לא רוצה להיכנס לזה אלא אם כן נעשה את זה בפריסה שתהיה קצת יותר ארוכת טווח. אני לא רוצה כרגע להיכנס למספר השנים. אי אפשר לבוא ולקבוע עכשיו את איקס השנים אלא צריך לנהל על זה משא ומתן. אין שום בעיה להחריג את חברת מגדל מהסיפור הזה. אין שום בעיה לעשות את זה. אין לדורית שום דבר אישי עם חברת מגדל ואת זה אני יודע. להפך, היא מאוד אוהבת את החברה. ולכן, אם אין לה דבר אישי, אפשר להחריג אותה ואנחנו נחריג אותה ואנחנו גם נבטח את עצמנו בכל מיני דרכים.
<מיקי לוי (יש עתיד):>
מחריגים חברות ביטוח? מה זה?

<מכלוף מיקי זוהר (הליכוד):>
מה לעשות שהיא מחזיקה חמישים אחוזים מהשוק?

<מיקי לוי (יש עתיד):>
לא. כשקנו אותה ידעו את זה. 

<אורן אסף חזן (הליכוד):>
אני אומר לך שלא נחריג אלא נבנה את זה נכון.

<מיקי לוי (יש עתיד):>
אנחנו מטעים את הציבור הישראלי.

<אורן אסף חזן (הליכוד):>
אני לא אומר להחריג אלא לבנות את זה נכון. למה אתה מתעצבן?

<מכלוף מיקי זוהר (הליכוד):>
הם חברה שמחזיקה חלק גדול מהמבוטחים. אתה לא רוצה להביא למצב שכל המבוטחים יפסידו כסף. אין לך מטרה כזאת, גם לי אין ולאף אחד מאתנו אין.

אני רוצה לומר לאדוני היושב ראש, שוחחנו נושא הזה לא מעט פעמים, שעמדתי היא ברורה. צריך להחריג את חברת מגדל, לאפשר לה פריסה שיכולה בסופו של דבר לא לפגוע במבוטחים ולא לסכן אותם. אפשר ליצור מנגנון כזה.

<אורן אסף חזן (הליכוד):>
אל תגיד להחריג. להפך, אל תגיד להחריג. 

<היו"ר משה גפני:>
אורן, יש אנשים שרוצים לדבר והם יושבים בשקט ומקשיבים.

מה אתה מציע?

<מכלוף מיקי זוהר (הליכוד):>
אני לא חושש לומר את המילה להחריג מהרגע שאני יודע שעובדתית הם מחזיקים ברוב הלקוחות שמטפלים בביטוח חיים. אם זה המצב, אין שום סיבה לא להחריג. זה לא שאנחנו עושים להם טובה. אנחנו לא עושים להם טובה. גם המבוטחים בסופו של דבר יהיו מוגנים, גם המחירים והפוליסות לא יעלו וזאת מטרת העל של כולנו.

אני מבקש מאדוני לא לעשות הצבעות כי במידה וייעשו הצבעות בניגוד לעמדות – ודרך אגב, הן עמדות יחסית מגובשות – אנחנו נצטרך להתחיל להיאבק כאן על רוב ונגד.

<היו"ר משה גפני:>
למה לא לעשות הצבעות?

<אורן אסף חזן (הליכוד):>
אתה יכול לעשות הצבעות. יש לנו כאן רוב.

<מכלוף מיקי זוהר (הליכוד):>
סיכמנו.

<היו"ר משה גפני:>
לא סיכמנו שום דבר. תודה רבה מיקי. אני אודיע.

דב חנין.

<אורן אסף חזן (הליכוד):>
אני רוצה לדעת. יש כאן דברים שנסגרים מאחורי הקלעים?:

<היו"ר משה גפני:>
לא. 

<אורן אסף חזן (הליכוד):>
עברנו את זה בתקציב. לא נעבור את זה שוב.

<היו"ר משה גפני:>
התשובה היא לא. גם בתקציב לא עברנו את זה.

<זהבה גלאון (מרצ):>
אדוני, יש היום הצבעות?

<היו"ר משה גפני:>
אני עוד לא יודע. תכף נראה. 

<מיקי רוזנטל (המחנה הציוני):>
זאת לא שאלה קואליציונית בכלל.

<היו"ר משה גפני:>
נכון.

<מיקי רוזנטל (המחנה הציוני):>
זאת שאלה עקרונית-ערכית.

<היו"ר משה גפני:>
דב חנין, בבקשה. אחריו מיקי רוזנטל, מנואל טרכטנברג ומיכל בירן. 

<דב חנין (הרשימה המשותפת):>
אדוני היושב ראש, אני רוצה לנסות להיות קצר אבל אני מבקש שלא יהיו צעקות באמצע כי אני רוצה לומר טיעון מהתחלה ועד הסוף. הוא יהיה קצר והוא יהיה מגובש וברור.

אדוני היושב ראש, השאלה שחברי הוועדה צריכים לשאול, אנחנו צריכים לשאול את עצמנו היום בדיון, היא למי אנחנו מחויבים. הרעיון של הביטוח, הקונספט של הביטוח הוא שאדם עושה עסקה מסוימת עם גוף כלכלי והתמורה האמיתית שהוא מקבל היא ביטחון. הבעיה הגדולה שאנחנו כולנו מסכימים עליה מסביב לשולחן הזה היא שבתחום הביטוח הישראלי אין באמת ביטחון. לפחות חברת מגדל באה ואומרת לנו שאין לה היום את הנכסים המתאימים כדי להבטיח ביטחון למי שעושה אצלה ביטוחים מסוגים שונים. זו הבעיה. מזה צריך להתחיל.
<יוחנן דנינו:>
לא צריך לדבר בשם חברת מגדל.

<היו"ר משה גפני:>
אני אתן לך אחר כך את רשות הדיבור.

<דב חנין (הרשימה המשותפת):>
אדוני, אני מאוד מאוד מעריך אותך ומאוד מכבד אותך אבל אני אומר שאם זו לא הבעיה, אין לכם שום מניעה לבוא ולהגיד שאתם שמים את הבטוחות הראויות לפי מודל כלכלי מקובל כדי שמי שעושה אצלכם ביטוח, יהיה באמת בטוח בביטוח. זו נקודת המוצא.

מכאן אני רוצה להתקדם. בפני הועדה הזו כרגע יש שתי אפשרויות. או שאנחנו פורמים את ההסדר שהממונה על הביטוח יצרה. הממונה הקודם על הביטוח יצר והיא ירשה אותו. היא בעצם היורשת השלישית שלו. או שאנחנו פורמים את המודל הזה או שאנחנו לא פורמים את המודל הזה. אם אנחנו פורמים את המודל אדוני היושב ראש, צריך להיות מאוד ברור שלדבר הזה יהיה נזק היקפי כי מה שאנחנו היום מתירים לחברת מגדל, זה אומר שכל החברות האחרות צריכות גם כן לסגת, אלה שכבר בסדר, אלה שכבר אמרו שהן שמות את הנכסים שלהן. עכשיו אנחנו אומרים להן, לא, אתן לא צריכות לשים את הנכסים, חכו עד 2030. כל אלה שהן בסדר, יקבלו מאתנו את הרישיון לא להיות בסדר. לדעתי זה יהיה מסר קטלני לתחום הביטוח.

אני אומר לך אדוני היושב ראש, אם זו תהיה ההחלטה שתקבל הוועדה, אני אפרסם סטטוס בפייסבוק ואציע לכל המבוטחים להפסיק היום את הביטוח.

<עודד פורר (ישראל ביתנו):>
אתה יכול לחלק את זה לתחומים מסוימים.

<דב חנין (הרשימה המשותפת):>
להפסיק היום את תשלומי הביטוח שלהם. לכל תחום שלא תהיה בו בטוחה ראויה, אני אקרא לציבור להפסיק להיות מבוטחים כי הם לא באמת יקבלו את מה שהם רוצים. 

הנקודה האחרונה. באים ואומרים לנו שבסדר, יש להם קושי. הקושי הזה הוא לא הפתעה. אמר את זה חבר הכנסת מיקי לוי לפני. הוא לא הפתעה. זה לא שאנחנו באים היום ואומרים שמטילים עליהם משמים איזושהי גזרה שלא הייתה קיימת בשום מקום קודם. זה דבר שלאורך העשור האחרון נדון, מדובר, נמצא על השולחן.

<אורן אסף חזן (הליכוד):>
אני לא מבין אתכם. חברי הכנסת - - -

<היו"ר משה גפני:>
לא. אני מבקש לא לענות.

<דב חנין (הרשימה המשותפת):>
מי שבחר לקנות את חברת מגדל ואת התיק הביטוחי שלה, ידע מה הוא קונה. אם זה לא כדאי לו, אם העסקה לא כדאית לו, עכשיו הוא רואה שהוא לא רוצה, שימכור את התיק הביטוחי הזה. תודה.

<היו"ר משה גפני:>
 תודה רבה. חבר הכנסת מיקי רוזנטל.

<מיקי רוזנטל (המחנה הציוני):>
אני אשמח לדבר אחרי יושב ראש מגדל. אני רוצה לשמוע אותו.
<היו"ר משה גפני:>
בסדר. פרופסור טרכטנברג.

אם תהיה הצבעה, אני אקרא לך. אני עוד לא יודע. אני מתלבט בעצמי בעניין הזה.

<זהבה גלאון (מרצ):>
תכריע.

<דב חנין (הרשימה המשותפת):>
תקראו גם לנו.

<היו"ר משה גפני:>
אני אודיע. אני רוצה לשמוע את דנינו ואת אגף שוק ההון.

<מיקי רוזנטל (המחנה הציוני):>
כן. לפני שאני אומר את עמדתי, אני רוצה לשמוע אותו.

<מנואל טרכטנברג (המחנה הציוני):>
אדוני היושב ראש, קודם כל, אני אגיד שזה תחום שאני לא מכיר אותו לעומק מבחינה מקצועית ולכן מה שאני אומר, זה שכל ישר, אני מקווה ישר אבל לא הרבה מעבר לזה. חשוב לי לציין את זה.

זה שצריך להגיע במדינת ישראל לקיים את ה-סולוונסי 2, זה ברור לגמרי ואני לא ארחיב את הדיבור על כך. זה לא שונה ממה שקרה עם בזל 123 בתחום הבנקאות וכולי. זה ברור לגמרי. השאלה העומדת על הפרק, ואני רוצה להיות מאוד ממוקד, היא האם יש מקום להחריג את חברת מגדל. זה מה שעומד על הפרק.

<אורן אסף חזן (הליכוד):>
לא. לא נכון.

<מנואל טרכטנברג (המחנה הציוני):>
אורן, בבקשה. אנחנו מדברים האם יש מקום להחריג את חברת מגדל. אני התעניינתי בשאלה הזאת והתשובה שקיבלתי היא שהתיק הביטוחי של חברת מגדל הוא שיעור המוצרים הביטוחיים הישנים שהם יותר מכבידים, יותר גבוה בצורה משמעותית מחברות אחרות. זה התיאור ששמעתי. 

<יצחק וקנין (ש"ס):>
אתה מתכוון לביטוחי חיים?

<מנואל טרכטנברג (המחנה הציוני):>
לאו דווקא. יש שם גם ביטוח מנהלים וכולי. זה התיק הישן, בוא נקרא לו כך. ההיסטורי. זה טיעון שאני יכול לראות את הקשר. זאת אמירה אחת.

בצד השני אני שומע לא שש חברות אלא 12 חברות. אז אני אומר לאט לאט. כדי לדון על החרגה, מישהו צריך להראות לי מה הקשר המדויק בין שיעור המוצרים הביטוחיים הישנים בתוך התיק, איך זה משליך על היכולת של החברה להגיע להלימות ההון שנדרשת. צריך להראות את זה במדויק ולא באמירה.

<אורן אסף חזן (הליכוד):>
זה מאוד פשוט.

<עודד פורר (ישראל ביתנו):>
זה דוח ניהול סיכונים.

<היו"ר משה גפני:>
אל תעזרו לו. הוא יודע.

<מנואל טרכטנברג (המחנה הציוני):>
צריך לדעת את זה במדויק ומזה לגזור מה משתמע מזה על אורך הזמן. עד שאני לא אראה את זה, אני לא יכול להתבטא לגופו של עניין, לגבי אורך התקופה. אני מציע לעצמנו, אדוני היושב ראש וזה חשוב, שלא ננהל כאן דיון של שוק על כמה שנים ונתפשר באמצע. זה לא שוק בעיר העתיקה. או שיש פונקציה ברורה שמקשרת בין הדברים או שאני לא יודע להתייחס לזה. זאת אמירה אחת.

אמירה שנייה היא שאם חושבים על החרגה, זה צריך להיות כמובן מותנה בכך שחברת מגדל תתחייב שלא למשוך שקל אחד של דיבידנדים כל זמן שלא הגיעה ליעד. זה ברור לגמרי. הרי משיכת דיבידנד מתחרה עם המטרה להגיע להלימות ההון. 

 אני אומר שבהינתן שני הדברים האלה, אפשר לקיים דיון. אני מציע לך אדוני היושב ראש לא להצביע מכיוון שאם אנחנו נצביע, פשוט אי אפשר לנהל את הדיון בצורה כזאת, בלי שיש לנו את התמונה הברורה עם דיון מקצועי מאחוריה על הקשר בין שני הדברים האלה.

<היו"ר משה גפני:>
תודה רבה. מיכל בירן.
דורית אמורה להגיע?

<אורן אסף חזן (הליכוד):>
ניסיון העבר מלמד אותנו שהיא לא תגיע. הלוואי ואני טועה.

<יצחק וקנין (ש"ס):>
 אני אומר לך שהיא לא תגיע. לא נביא אנכי לא בן נביא אנכי אבל היא לא תגיע.

<מיכל בירן (המחנה הציוני):>
גילוי נאות. אחי בגלגולו באגף שוק ההון עסק במחלקה של סולוונסי.

<היו"ר משה גפני:>
זה האח הנחמד שהיה כאן?

<מיכל בירן (המחנה הציוני):>
עכשיו הוא בהסתדרות. יש כאלה שעוברים מהאוצר להסתדרות.

<אורן אסף חזן (הליכוד):>
יש כאלה שמעכבים את החוק שלי לגבי תקופת צינון לבכירים שיוצאים מהאוצר לשוק הפרטי. גם זה קיים.

<היו"ר משה גפני:>
נגד מי אתה עכשיו?

<קריאה:>
הוא נגד כולם. עוד לא הבנת?

<אורן אסף חזן (הליכוד):>
לא. אני בעד הציבור. לא יכול להיות שהיום היא מפקחת ומחר היא תהיה יושבת ראש חברת ביטוח. אנחנו מכירים את המקרים האלה.

<מיכל בירן (המחנה הציוני):>
מה שבטוח, בחברת ביטוח אחת לא יקבלו אותה.

<אורן אסף חזן (הליכוד):>
לא. נשאלת שאלה אם הבטיחו לה בחברת ביטוח אחרת.

<מיכל בירן (המחנה הציוני):>
די. די.

<אורן אסף חזן (הליכוד):>
חבל שהיא לא כאן.

<מיכל בירן (המחנה הציוני):>
דבר ראשון. דורית הייתה צריכה להיות כאן וחבל שהיא לא כאן.

<היו"ר משה גפני:>
חוץ מזה, עם כל הכבוד, אתה לא תדבר לשון הרע בחודש אייר.

<מיכל בירן (המחנה הציוני):>
אני חושבת שהכיוון של הדירקטיבה הזאת הוא חיובי וחשוב להגיד את זה. בסופו של דבר כולנו רוצים לוודא שמי ששם את מבטחו בחברת ביטוח, יקבל את הביטחון.

<אורן אסף חזן (הליכוד):>
על זה לא הייתה מחלוקת.

<מיכל בירן (המחנה הציוני):>
נכון. אני מיישרת עם זה קו. הדבר הזה הוא חשוב.

דוגרי, בינינו, אף אחד מאתנו לא יודע, כך אני מניחה, אם הנוסחאות בדיוק עובדות כך או אחרת ואין לנו אלא להיתלות גם בניסיון ממקומות אחרים.

אני חייבת להגיד לך עודד שכאשר קיבלתי את המקבץ הזה של ההסתייגויות שהגיע ביחד, כן נראה כאילו מגדל כתבה אותן, מאוד מפריע לי. יכול להיות שאני טועה. אני מאוד מעריכה אותך ואת פעולותיך הביקורתיות הפרלמנטריות אבל אני חייבת להודות שיש כאן - - -

<אורן אסף חזן (הליכוד):>
תתייחסי לתוכן.

<מיכל בירן (המחנה הציוני):>
אני מתייחסת גם לתוכן.

<אורן אסף חזן (הליכוד):>
זה מה שקורה כשאין לכם מה להגיד.

<היו"ר משה גפני:>
למה אתם נגדה? היא מביעה את דעתה.

<עודד פורר (ישראל ביתנו):>
לא. היא מטילה דופי בחברי הכנסת ובעבודה שלהם, אם הם הגיעו ביחד או לא הגיעו ביחד.

<אורן אסף חזן (הליכוד):>
שתתייחס לתוכן. אף אחד כאן לא יודע לתת תשובות. זה לא בסדר.

<מיכל בירן (המחנה הציוני):>
אורן, אני לא צריכה תרגום לעברית. תודה. הדבר הזה מפריע לי. זה נראה לא טוב. זה נראה כאילו מגדל כתבו את ההסתייגויות האלה. 

<עודד פורר (ישראל ביתנו):>
אני לא מקבל את זה. 

<מיכל בירן (המחנה הציוני):>
אני חולקת את תחושתי.

<עודד פורר (ישראל ביתנו):>
אני לא מקבל את זה. אם את רוצה עכשיו לערוך משפט האם שלחנו הסתייגויות ביחד או לא, אני ממש לא מבין את זה. אני חייב לומר לך. תתייחסי לתוכן ההסתייגויות ולא לזה שבמקרה אורן חזן שלח הסתייגות יום אחרי או יום לפני. מה זה קשור בכלל? מה ממין העניין?

<מיכל בירן (המחנה הציוני):>
אני אתייחס למה שאני רוצה.

<עודד פורר (ישראל ביתנו):>
ההאשמות האלה הן האשמות לא נכונות.

<מיכל בירן (המחנה הציוני):>
אם תפסיק להפריע לי, אני אוכל לומר.

<עודד פורר (ישראל ביתנו):>
אני מבקש ממך שתחזרי בך מההאשמות האלה כי אחרת כל הסתייגות שלך כאן, אני אתחיל לבדוק לך אותה מאיפה היא הגיעה או לא הגיעה והאם היא הגיעה באותה שעה בה שלח מיקי לוי או מישהו אחר.

<מיכל בירן (המחנה הציוני):>
אתה מוזמן לבדוק. 

<עודד פורר (ישראל ביתנו):>
מה זה בכלל קשור?

<מיכל בירן (המחנה הציוני):>
אם תעלה פעם חשד שמשהו מהסתייגויות שלי - - -

<עודד פורר (ישראל ביתנו):>
אם יש לך חשד, תפני למקומות אחרים. אפילו לא יודע לאן.

<מיכל בירן (המחנה הציוני):>
אתה מפריע לי לדבר.

<עודד פורר (ישראל ביתנו):>
אמירות לא ראויות. פשוט לא ראויות. 

<היו"ר משה גפני:>
מיכל, תחזרי בך מהאמירה הלא ראויה ודברי לגופו של עניין.

<מיכל בירן (המחנה הציוני):>
כלפי עודד, אני מוכנה.
<עודד פורר (ישראל ביתנו):>
כלפי כולם, אגב. כלפי כולם.

<מיכל בירן (המחנה הציוני):>
לא מוכנה כלפי כולם. כלפי עודד אני מוכנה.

אני חושבת שעל כולנו הופעל מסע לחצים. לא לחצים, יוחנן, אלא הסברים שאני חושבת שזה גם לגיטימי. אני חייבת לומר שאצלי הוא כן מעורר אנטגוניזם מסוים, בעיקר מכיוון שאין לנו את הכלים המקצועיים להגיד האם שש שנים או ארבע שנים או שמונה שנים או מה יגרום נזק. 

לכן השורה התחתונה שלי, למרות שדורית סלינגר לא כאן והייתה צריכה להיות כאן, וזה לא בסדר שהיא לא כאן, היא נכנסה לדבר הזה ובסופו של דבר היא הייתה צריכה להיות כאן ולהסביר את הדברים שבאמת אין לנו יכולת לדעת על שש או שמונה או ארבע שנים.

אבל למרות הכול, השורה התחתונה שלי היא שבהיעדר חלופות, וגם מכיוון שהצעות הפשרה שלכם נראות לי לא מידתיות, אני בעד לקבל את הצעת המפקחת.

<אורן אסף חזן (הליכוד):>
אני חייב להגיב.

<היו"ר משה גפני:>
אתה לא חייב.

<אורן אסף חזן (הליכוד):>
הועלו כאן האשמות חמורות.

<היו"ר משה גפני:>
אתה לא חייב. 

<אורן אסף חזן (הליכוד):>
כבוד הרב, שיעור. אתה יודע מה זה ואהבת לרעך כמוך? 

<קריאה:>
אורן, לא היה כאן אחד שלא הפרעת לו.

<אורן אסף חזן (הליכוד):>
אתה יודע מה זה ואהבת לרעך כמוך? 

<היו"ר משה גפני:>
אורן, אתה לא חייב. מר דנינו מחברת מגדל.

<עודד פורר (ישראל ביתנו):>
מיכל, קראת את ההשגות שלי?

<אורן אסף חזן (הליכוד):>
עזוב, קראה או לא קראה. היא לא יודעת לענות לתוכן. 

<היו"ר משה גפני:>
מר דנינו מחברת מגדל. אם יש מישהו מבין האורחים שרוצה להתייחס לפני שאני נותן לאגף שוק ההון, אני מבקש להירשם ואני אאפשר.

<יוחנן דנינו:>
 כמה דברים בפתח הדברים ואני מבקש לא להפריע לי. אני לא חבר כנסת. אני מבקש באמת להקשיב.

אני לא יכולתי לשמוע כי באמת חלק גדול מהטיעונים שהיו כאן אין להם קשר למציאות. מגדל בעד משטר סולןוונסי 2. חברת מגדל הגדולה ביותר בענף בעד סולוונסי 2. נקודה. זה דבר אחד.

דבר שני. מגדל לא רוצה טובות והנחות בעניין דיבידנד. מה שיחול על כל הענף, יחול על מגדל. שימו את זה בצד. 

אני רוצה לדבר על התוכן. אתם מדברים כאן על סולוונסי 2, מדברים כאן על 2008, מדברים כאן על תהליכים גדולים שהיו. חברת מגדל מתכוננת - כחברה שההתחייבויות הביטוחיות שלה הן הגדולות ביותר - לעניין ברצינות. אני בחברה הזאת שנה וחצי ואני יושב ראש ועדת סולוונסי כבר שנה וחודשיים או משהו כזה. אנחנו מבחינתנו, את כל ההנפקות, לא היינו צריכים מינופים בכלל, כל ההנפקות האחרונות שעשינו היו לטובת ההיערכות ל-סולוונסי 2. מגדל היום בהון שלה – וצריך להגיד עובדות ורק עובדות – ביחס להון הטוב ביותר במשק הישראלי, במשק הביטוח הישראלי, בענף הביטוח הישראלי. אנחנו כמעט מאתיים אחוזים מעל ההון הנדרש היום. 
מה קרה כאן. אנחנו היינו חלק מאיגוד חברות הביטוח. איגוד חברות הביטוח עשה משא ומתן יחד עם הפיקוח והמטרה הייתה להגיע להבנות לעניין דרכי היישום. הדירקטיבה אומצה ועכשיו צריך לאמץ את דרכי היישום. באירופה הם יותר ותיקים מאתנו – אנחנו הרי מאמצים אותם – והם כבר עובדים על זה הרבה מאוד שנים. במשך עשור הם ישבו על הדבר הזה. עשר שנים לפני שהם התחילו את היישום בינואר 2016. הם הגיעו לשורה של התאמות והוראות מעבר שפורסמו – ואגב, אנחנו לא חכמים יותר מכולם אלא פשוט הפרסום היה לאחרונה, הוא היה בסוף דצמבר 2016 כי שנת 2016 הייתה השנה הראשונה שמיישמים את זה באירופה. 
אז הפלא ופלא. חברות כדוגמת מגדל, שהן חברות ביטוח חיים גדולות, שהתיק הישן שלהן הוא תיק גדול וביחס למה שאמר כאן חבר הכנסת טרכטנברג, המוצרים הישנים של מגדל שהם אלה שכתוצאה מהמעבר ל-סולוונסי 2 ההתחייבויות הביטוחיות בהן יגדלו מאוד, מגדל מהווה חמישים אחוזים מהענף. חמישים אחוזים במוצרים האלה. 

תבינו על מה אנחנו מדברים. לא ביקשנו טובות. כל מה שאמרנו זה בואו נראה מה קרה לחברות שיש להן חמישים אחוזים או ארבעים אחוזים מוצרים. בואו נראה. אז נראה מה קרה שם. מה שמיקי ידידי אמר, אלה לא רזרבות. צריך להבין שאלה לא רזרבות אלא זה בסך הכול לקחת את התקנה שמתייחסת למוצרים הישנים והיא מדברת על 16 שנים. אגב, אלה לא פשרות. 16 שנים, זה היה אחרי שהיה משא ומתן עם חברות הביטוח. הם התחילו עם שלושים שנים. למה? צריך להבין. מהיכן בא המספר הגדול הזה? 16 שנים, זה נראה מאוד רחוק. ההתחייבויות הביטוחיות שלי היום, של מגדל, הרי אנחנו כולנו דואגים למבוטחים, אז אני נושא באחריות כלפי המבוטחים האלה, אני כיושב ראש מגדל, ואני אומר שכדי שאני אוכל לעמוד בהתחייבויות שלי, בואו נראה את ההתחייבויות שלי. בואו נראה על כמה זמן הן פרוסות. אנחנו נגלה שהן פרוסות על למעלה משלושים שנים. לכן, תן לי במקום להלחיץ אותי בצורה מלאכותית.

עוד דבר אני אומר כאן שאמרו על מגדל. למגדל אין בעיה עם דרישות ההון היום. כנראה אנחנו לא נהיה פחות טובים מאחרים ואני אומר את זה בזהירות כי עוד לא עשינו את כל החישובים, אבל אנחנו במצב לא בעייתי. כל חברות ביטוח החיים במשק הישראלי, ואם אתם באמת דואגים לציבור הזה ובאמת אכפת לכם, אני אומר לכם שלשים אותם על מאה או על 110 אחוזים או על תשעים אחוזים, בגלל התנודתיות של המודל הזה, בשנייה שיהיה כאן משבר כמו בסגנון של 2008 של המניות, כולם ירדו לשישים ושבעים אחוזים, ומאיפה יבוא הכסף הזה? הרי צריך להבין שיש כאן אחריות. אנחנו הרי לא יכולים לבוא ולהגיד שאני רוצה להיות בטוח שיהיה כסף לשלם לאנשים בעוד איקס שנים. 

הדבר הזה בעיני, בגלל שהעסק רץ כאן, הרי אין לנו ויכוח באמת אידיאולוגי עם הפיקוח ואנחנו לא רוצים שיחריגו את מגדל. כל הזמן מדברים כאן על החרגת מגדל. חבר'ה, לא רוצה טובות. אני לא מבין את זה. אני אומר שאנחנו לא רוצים טובים. אני רוצה שאת מה שהחילו על חברות מהסוג שלי באירופה, הרי לקחת דירקטיבה אירופאית, תחיל גם עלי. אני לא רוצה הנחות בעניין הדיבידנד, לא רוצה כלום.
תבינו, ככל שהתעמקנו בעניין, הרי אנשים לא הבינו. השיטה שהרגולטור הישראלי בחר כאן היא שיטה שאין לה אח ורע באירופה. אין את הפטנט הזה של פריסה. אגב, אלה לא שש שנים אלא ארבע וחצי שנים. אנחנו היום באמצע שנת 2017 ואנחנו מדברים עד 2021. אני ספרתי ארבע וחצי שנים.

כשאתה מסתכל על ארבע וחצי שנים אלה, מה יקרה כשהן יסתיימו? כשיהיה חסר ויהיה משבר, מה יקרה אז? אין לך הראות מעבר. אז אתה חייב לעמוד. אם עמדתי במאה, אז מה יקרה לי כשאני יורד לשבעים? מי יכסה את זה?

עוד דבר מאוד חשוב. איגוד חברות הביטוח, צריך להבין, מה זה הייתה כאן הסכמה של 12 חברות ביטוח? אנחנו היינו שם. אסור היה לאיגוד – אני אומר את זה כאן חד משמעית – להגיע להבנות עם הפיקוח בלי מגדל. אם אני חצי מהענף, צריך להבין את השונות.

<מיקי לוי (יש עתיד):>
אתה צריך להיות מדויק. פרשת אחרי.

<יוחנן דנינו:>
אני לא פרשתי אחרי כלום. אני פרשתי כתוצאה מזה - - -

<היו"ר משה גפני:>
מר דנינו, אתה לא משיב לחברי כנסת. אתה בחרת ללכת למגדל ולא לכנסת. אם היית בא לכנסת, היית מקבל זכות להשיב להם.

<יוחנן דנינו:>
אני מעדיף להישאר בבחירה שלי.

<היו"ר משה גפני:>
אמרתי כל הזמן, או פריימריס או להיכנס למפלגה שהראש שלה בוחר את חברי הכנסת דאו ללכת למועצת גדולי התורה.

<אורן אסף חזן (הליכוד):>
או לעשות כסף או להפסיד כסף.

<יוחנן דנינו:>
הכסף לא העניין כאן. 

<היו"ר משה גפני:>
לא להשיב.

<יוחנן דנינו:>
אני רוצה להגיד כאן משהו על ההסכמות. ברגע שהאיגוד הגיע להסכמות - - -

<היו"ר משה גפני:>
הבנו את זה.

<יוחנן דנינו:>
אבל דקה, יש דבר אחד שלא עלה כאן ולא הונח על שולחן הכנסת. הרי אחד מהסעיפים המאוד רלוונטיים, דיברתם עליהם כאן הרבה מאוד, הנושא של הדיבידנד. הרי הוא חלק בלתי נפרד מהוראות המעבר בנושא ה-סולוונסי. למה הוראות הדיבידנד לא הונחו כאן כחלק מהוראות המעבר? אני אגיד לכם למה. כי היה חוזר שחברות צריכות להגיע ל-130 אחוזים לפני שהן מחלקות דיבידנד. הגיעו להבנות של מאה אחוזים, אז מחלקים דיבידנד. אם זה כזה חשוב וזה כזה היסטרי ובאמת כאן חוששים מאוד, למה ההבנה הזאת לא נכנסה כחלק מהנושאים שעלו כאן? כי הרי בסופו של דבר, אם אלה כספי הציבור, ובאמת זה העניין של ההון, אז היה צריך להעלות אותו כאן.

אני אומר, הרי זה מה שהשתיק את כל חברות הביטוח. אין כאן שום הסכמות. חברות הביטוח טענו את הטענות של מגדל. נמצא כאן מנכ"ל האיגוד, שיגיד שאני לא צודק. הטענות של מגדל ברשימה של האיגוד כשהם ישבו עם הפיקוח. הם פשוט עצרו בשלב מסוים וזה הסתדר לכל היתר ופתאום יש רק חברה אחת שיש לה את זה.

<היו"ר משה גפני:>
בסדר. תודה רבה. אני מבקש מאגף שוק ההון. אני מבין שדורית לא תגיע. 

<עודד פורר (ישראל ביתנו):>
אני מציע שנקבע דיון נוסף אליו היא תגיע ונוכל לשמוע את ההתייחסות.

<היו"ר משה גפני:>
רגע. תן לי רגע לנהל משהו שאני לא מצליח לנהל אותו. יש לי שלוש שאלות, לפני שאתם מסבירים, שאני רק רוצה לשים אותן על השולחן. הראשונה היא למה אלה ארבע וחצי שנים ולא שש עשרה שנים, כמו באירופה. 

<מיקי לוי (יש עתיד):>
מה פתאום? באירופה אלה לא 16 שנים אלא רק על סעיף אחד. אתה לא מבין. חד משמעית אלה לא 16 שנים.

<היו"ר משה גפני:>
האם אפשר להאריך את המועד מארבע וחצי שנים של הוראת המעבר לשש שנים?

האם אפשר לקבוע שבאמצע התהליך יהיה אפשר – נניח בתום שלוש שנים – לבדוק מחדש את הנושא הזה?

האם אפשר לגבי הדיבידנד לקבוע שמי שעומד בתנאים של אבטחת הכסף של המבוטחים, גם חלוקת הדיבידנד נמצאת בתוך העניין?

האם אתם יכולים להתפשר או שאתם באתם נעולים על כל מה שעשיתם ולא יהיה מקום לפשרות?

למה אני אומר את זה. יש כמה דברים שצריך לדבר עליהם. אם אפשר להגיע לפשרות שלא תהיה כאן מלחמת עולם, אז אפשר להגיע לפשרות ולהצביע פה אחד. אם לא, אם אתם תתבצרו בעמדה שלכם, אנחנו נצטרך בסוף להביא את זה להצבעה. בהצבעה אני נמצא יותר מכם בכנסת, בהצבעה אתה יודע איך אתה נכנס להצבעה ואתה לא יודע איך אתה יוצא ממנה. 

<אורן אסף חזן (הליכוד):>
כמו קזינו.

<היו"ר משה גפני:>
לא. לא כמו קזינו.

<אורן אסף חזן (הליכוד):>
אתה נכנס ואתה לא יודע איך אתה יוצא.

<היו"ר משה גפני:>
זה לא כמו קזינו. זה כמו גן ילדים. בסוף אני רוצה לדעת האם אתם תסכימו להתפשר בגלל שהיו כאן טענות לכאן ולכאן, טענות כבדות משקל. 

בבקשה, שם ותפקיד לפרוטוקול.

<עבד חסדיה:>
יועץ הממונה על שוק ההון. אני ארצה להתייחס לכמה מהדברים שעלו כאן. ברשותך, אני אתחיל בדברים בהם סיימת.

אנחנו לא לקחנו את המודל של ה-סולוונסי ויישמנו אותו בישראל כפי שהוא, בדומה ל-פטקא, אלא עשינו התאמות. כשאני מדבר על התאמות שנעשו - - -

<היו"ר משה גפני:>
אם אפשר היום לא להזכיר את המילה פטקא כשאני יושב כאן בחדר, אני מבקש.

<עבד חסדיה:>
בסדר. 

<היו"ר משה גפני:>
אומרת לי המפקחת על הבנקים שעשינו חוק יותר קיצוני מארצות הברית. היא אומרת שבן של שגריר לא יכול לפתוח חשבון בגלל שהוא יליד ארצות הברית. תאמינו לי, היה צריך להיות כאן יושב ראש אחר. 

<אורן אסף חזן (הליכוד):>
אם היה כאן יושב ראש אחר, אני לא הייתי.

<עודד פורר (ישראל ביתנו):>
היית צריך להגיד שאם היה כאן יושב ראש אחר, זה היית אתה.

<היו"ר משה גפני:>
אנחנו חוזרים לעניין. תמשיך.

<עבד חסדיה:>
אני חוזר ואומר שלא רק שלא הקשחנו את התנאים ביחס למה שקורה בדירקטיבה עצמה, אלא עשינו גם התאמות וגם הקלות מול איגוד חברות הביטוח ומגדל הייתה חלק מהאיגוד הזה. בין ההקלות האלה התייחסנו לנושא של הדירוגים, לריבית העתידית, מתאם תנודתיות ועוד כהנה וכהנה נושאים בהם הייתה הקלה משמעותית לחברות.
לגבי הנושא הזה של פשרות. שוב, בתהליך שהיה מול איגוד חברות הביטוח נעשו התאמות שהגדילו את יחס כושר הפירעון של כל חברות הביטוח, ביניהן מגדל. אגב, גם מגדל בהקשר הזה היא חברה שקיבלה את ההטבה הכלכלית מבחינת ההתאמות שנעשו בישראל בגלל גודלה בשוק, הטבה שהיא גדולה יותר משאר החברות.

כל ההתאמות האלה שנעשו מול חברות הביטוח הביאו את יחס כושר הפירעון של החברות היום למעל למאה לרבות מגדל שהיא קרובה למאה לפחות לפי החישובים שלנו. אגב, חלק מהחברות נתנו גם לזה גילוי בדוחות הכספיים שלהן. מגדל, מטעמיה שלה, בחרה שלא לתת גילוי לגבי כימות של ההתאמות שנעשו מול הביטוח.

<מיקי לוי (יש עתיד):>
רגע. אני מבקש הסבר לעניין הזה. אני לא הבנתי, אני מתנצל.

<עבד חסדיה:>
בחודשים האחרונים אנחנו נכנסנו לתהליך של דיונים מול איגוד חברות הביטוח על היישום של משטר ההון החדש בישראל. במסגרת אותם דיונים נעשו התאמות לישראל בחלק מהנושאים שציינתי. ההתאמות האלה בעצם קירבו את חברות הביטוח או חלקן גרמו להן לעבור, את יחס כושר הפירעון הנדרש לפי המשטר החדש, בין היתר לגבי חברת מגדל. שוב, יש לזה משמעות כלכלית.

<מיקי לוי (יש עתיד):>
לא קיבלתם את הנתונים מחברת מגדל?

<עבד חסדיה:>
לגבי הכימות של ההתאמות שנעשו, לא. לא קיבלנו.

<מיקי לוי (יש עתיד):>
אתה מבין את זה? מה לא נתתם כדי שיעשו התאמות? 

<אורן אסף חזן (הליכוד):>
זה בדיוק להפך.

<מיקי לוי (יש עתיד):>
לא, אל תגיד לי להפך. 

<מיכל בירן (המחנה הציוני):>
מיקי, גם אני לא הבנתי מה אתה אומר.

<אורן אסף חזן (הליכוד):>
זה לא נכון מה שהוא טוען. הנה, אומר לך המנכ"ל שזה לא נכון. 

<מיקי לוי (יש עתיד):>
תגיד עוד הפעם.

<היו"ר משה גפני:>
לא. הבנו. 

<מיקי לוי (יש עתיד):>
העבירו את הנתונים או לא?

<עבד חסדיה:>
אני אומר שההתאמות שנעשו קירבו את כל חברות הביטוח ורובן עברו את כושר הפירעון הנדרש, את המאה אחוזים כבר היום. זאת אומרת שהפריסה עצמה לא נדרשת כדי שהחברות יהיו במאה אחוזים הנדרש, אלא בין היתר כדי לטפל בנושא של תנודתיות. אם חס וחלילה יקרה איזשהו משבר ויש חברה שתרד מיחס של מאה אחוזים, היא לא - - -

<היו"ר משה גפני:>
עבד, הם היו צריכים להגיש את הדוחות?

<עבד חסדיה:>
לא. לא אמרתי שהם היו צריכים להגיש. 

<היו"ר משה גפני:>
השתמע ממך.

<עבד חסדיה:>
לא. לא אמרתי.

<עודד פורר (ישראל ביתנו):>
אמרת שהם לא נתנו ביטוי בדוחות הכספיים.

<עבד חסדיה:>
אני לא אמרתי את זה.

<היו"ר משה גפני:>
עבד, אל תקשיב למה שאומרים לך מסביב. כתוב אצלנו שחכמים היזהרו בדבריכם. היה משתמע מדבריך, אני הבנתי מיד שזה לא זה, שכאילו חברת מגדל הייתה צריכה להגיש איזה שהם דוחות או איזה שהם נתונים והיא לא הגישה. לכן שאלתי אותך אם הם היו צריכים להגיש והם לא הגישו.
<עבד חסדיה:>
אמרתי שלא אמרתי את זה.

<מנואל טרכטנברג (המחנה הציוני):>
אם הבנתי נכון, אמרת שהאורכה שניתנה היא לא כדי שיגיעו למאה אחוזים כי הם כבר הגיעו אלא בגלל תנודתיות אפשרית.

<עבד חסדיה:>
כן.

<מנואל טרכטנברג (המחנה הציוני):>
מה יקרה ביום למחרת, אחרי ארבע וחצי שנים? הרי תנודתיות תמיד יכולה להיות.

<מיכל בירן (המחנה הציוני):>
ברור שזה שרירותי. 

<היו"ר משה גפני:>
חבר הכנסת טרכטנברג שאל שאלה ואני מבקש, אם אפשר, לענות עליה.

<עבד חסדיה:>
אני עונה. משתמע שהוויכוח מצפה שחברות הביטוח יעמדו על מאה אחוזים כל הזמן, וזה לא נכון. תקופת המעבר ניתנה בין היתר שגם אם חברה היום מתחילה במאה אחוזים, אנחנו מצפים שיחס כושר הפירעון של כל חברה יגדל מזה. כמו שהיום יש חברות שהן מעל מאה אחוזים – אגב, גם במשטר החדש, גם ב-סולוונסי, יש חברות שנמצאות ב-180 אחוזים, במשטר החדש. אנחנו מצפים מחברות הביטוח לא להשיג מאה, ואגב, בניגוד למה שנטען, אנחנו לא מצפים שאם חברה הגיעה למאה אחוזים, יהיה מותר לה לחלק דיבידנד אלא זה משהו שיצטרך להתקבל על ידי הדירקטוריון והוא צריך לקחת בחשבון את התנודתיות שעלולה לקרות בשווקים.

<היו"ר משה גפני:>
מה מסקנת הדברים שלכם? אני לא יכול להמשיך את הדיון. 

<עבד חסדיה:>
אנחנו שמענו את בקשת יושב ראש הוועדה. אנחנו נשקול אותה.

<היו"ר משה גפני:>
בסדר. תודה רבה.

חבר הכנסת מיקי רוזנטל ואחריו חבר הכנסת מיקי לוי.

<מיקי רוזנטל (המחנה הציוני):>
אני מוותר על הזכות שלי לדבר. אני הבנתי את חילוקי הדעות.

<אורן אסף חזן (הליכוד):>
אתה מוותר הרבה לאחרונה. נתתי לך זכות להתמודד מולי וגם על זה ויתרת.

<מיקי רוזנטל (המחנה הציוני):>
לא. זה אתה ויתרת.

<אורן אסף חזן (הליכוד):>
לא. בוא. אמרתי לך, אני מוכן גם לפוקר למרות הניסיון שלך.

<מיקי רוזנטל (המחנה הציוני):>
העמדות ברורות. אני הבנתי. יכול להיות שזה הולך לפשרה אבל יש לי שאלה אחרת. אנחנו הלכנו אז, היה שינוי בבנקים והפרידו את קרנות הנאמנות מהבנקים ואסרו עליהם לנהל קרנות נאמנות וכולי, זה אילץ את הבנקים לשנות את התיקים שלהם. אני שואל את השאלה הבאה ויכול להיות שהיא שאלה מטופשת אבל בכל זאת אני אשאל אותה.

יכול להיות שהמשטר החדש והתנאים יאלצו את מגדל למכור חלק מהתיק הביטוחי שלה. זה מקובל וזה קורה בעולם. אני לא מתייחס לאמיתות הטענות האלה או האחרות אלא אני אומר שיכול להיות שזה יאלץ את מגדל לנהוג כך. אנחנו מחוקקים כאן הרבה פעמים חוקים שמאלצים חברות עסקיות וגם אנשים פרטיים לשנות את ההתנהלות שלהם בעולם. לכן אני שואל האם זאת בכלל אופציה סבירה מבחינת מגדל. יכול להיות שהמסקנה היא לא שינוי מספר השנים כי אני לא חושב ששינוי מספר השנים משנה את רמת הסיכון ביום הדין עליו דיבר מר דנינו. כי מה יקרה אם יהיה משבר אחרי שבע שנים? אם יהיה משבר כלכלי.
<יוחנן דנינו:>
בינתיים אני צובר יותר הון. ככל שתיתן לי יותר זמן, אני אצבור יותר הון. יהיו לי יותר אחוזים ואז כשיהיה משבר, אני אהיה במצב יותר טוב. זה כל העניין. אין סיבה בעולם לא לתת לי את הזמן הזה. 

<מיקי רוזנטל (המחנה הציוני):>
 יכול להיות שלא הבנתי. אם אתם היום נמצאים מעל מאה אחוזים, אתה אומר את זה.

<יוחנן דנינו:>
זה לא מספיק.

<מיקי רוזנטל (המחנה הציוני):>
אתה אומר שאתם מעל מאה אחוזים. תהיה שנה טובה, תעלו ל-120 אחוזים. תהיה שנה גרועה, תרדו ל-110 אחוזים. גם אם תהיו ב-180 אחוזים, זה לא מבטיח שום דבר. זה מבטיח שאולי תהיו במצב הוני יותר טוב אבל זה לא מבטיח שאם יהיה משבר כלכלי תוכלו לעמוד בזה.

<מיקי לוי (יש עתיד):>
הם צריכים להעמיד את ההון הדרוש.

<מיקי רוזנטל (המחנה הציוני):>
בדיוק. זאת גם המסקנה שלי. שאלתי עוד שאלה. אמרתי שיכול להיות שאתם צריכים לשנות ביוזמתכם. יכול להיות שאתם מחזיקים באמת תיקים בסיכון גדול ועל חברה אחת זה גדול מדי. יכול להיות שאתם צריכים להיפטר מחלק מתיקי הביטוח שלכם.

<יוחנן דנינו:>
ברשותך, רק לגבי זה. למי אני יכול למכור את התיק? למבטח משנה, סתם דוגמה, נגיד מיוניק קרי בגרמניה. מה זה אומר? אני עכשיו מוכר לו סיכון שכרגע נמצא אצלי, אני הולך למכור לו אותו, למה? כי הוא קיבל את הסעיף של ה-16 שנים שלא רוצים להחיל עלי.

<מיקי לוי (יש עתיד):>
16 שנים הן לרזרבות בלבד. אל תבלבלו אותנו.

<מיקי רוזנטל (המחנה הציוני):>
תן לי לענות. אני ידעתי שאתה תענה את זה. 

<יוחנן דנינו:>
איך ידעת?

<מיקי רוזנטל (המחנה הציוני):>
אני ידעתי. אני ניסיתי ללמוד את הנושא. יש אפשרות למכור תיקי ביטוח. יכול להיות שאני שואל שאלה מטומטמת.

<יוחנן דנינו:>
לא. אתה לא.

<מיקי רוזנטל (המחנה הציוני):>
יכול להיות שהרכב התיקים של מגדל הוא הרכב עם סיכון גבוה.

<יוחנן דנינו:>
נכון.

<מיקי רוזנטל (המחנה הציוני):>
הוא הרכב בסיכון גבוה וזה לא טוב. וזה לא טוב בלי קשר ל-סולוונסי.

<היו"ר משה גפני:>
מיקי, תודה.

<מיקי לוי (יש עתיד):>
המדרג שניתן כאן, ונאמר גם על ידי סגנה של דורית, בין שישים אחוזים למאה אחוזים, המדרג הזה, והם מוכנים לבחון את שש השנים, זה בהחלט ראוי. אני חושב שזה איזשהו איזון נדרש וזה בסדר. אנחנו לא הולכים למחוזות מטורפים.

<היו"ר משה גפני:>
דוד, אתה רוצה להגיד משהו?

<דוד ביטן (הליכוד):>
לא. באתי רק עכשיו. בגדול אני חושב שצריך לפתור את הבעיה הזאת.

<היו"ר משה גפני:>
רבותיי, אני מבקש לומר כדלהלן. מהרגע שהתקיים הדיון הזה, יש לנו לפחות עוד שלושים ימים עד שאנחנו צריכים לקבל החלטה. אני מבקש מכם להגיע לפשרות עליהן דיברנו. שמעתם את הדיון. אני מציע לכם לא להביא את זה בסוף להצבעה שתוכרע או על חודו של קול או אני לא יודע לאיזה מחוזות זה מגיע. זה נושא מקצועי מהמדרגה הראשונה. אני לא רוצה להגיע להכרעה בעניין הזה בהצבעה. בהצבעה, לפי דעתי בסוף זה לא יהיה מקצועי. יהיה רוב ומיעוט. מי שיהיה לו רוב, יקבל החלטה. בניגוד למה שדורית אמרה, וצריך להגיד לה את זה, במדינת ישראל, בכנסת, ההכרעות מתקבלות ברוב קולות. לא בודקים היי-קיו של אף אחד. יהיה יותר בעד ההחלטה שהייתה כאן בצד אחד של השולחן, זאת ההכרעה. אני לא רוצה להגיע לזה.

אני רוצה שתתגמשו. אני רוצה שתגיעו להסכמה בדברים שהם אינם עקרוניים, אלא שהועלו כאן בטענות כפי שאני אמרתי לכם. צריך להגיע להסכמה ובהסכמה אנחנו נוכל להוריד את ההשגות ולהצביע פה אחד על כך שאנחנו דוחים את ההשגות ומקבלים את ההסכמה אליה הגעתם. 

בימים הקרובים אני אכנס ישיבה, ברגע שתגידו לי שהגעתם לאיזושהי הסכמה. בתוך שלושים ימים, זה המקסימום שבמקסימום אז צריך להגיע להסכמה הזאת מכיוון שאם לא תהיה הסכמה, בתוך שלושים ימים תהיה הצבעה.

<אורן אסף חזן (הליכוד):>
אני רק מבקש שישתפו אותנו בהסכמות.

<היו"ר משה גפני:>
בסדר. אין בעיה.

<אורן אסף חזן (הליכוד):>
שלא נצטרך להרים יד ולהוריד יד.

<היו"ר משה גפני:>
בסדר. שמעת את הסיכום. 
תודה רבה. אני מודה לכם על הדיון. אנחנו עוברים לנושא הבא.

<הישיבה ננעלה בשעה 13:20.>

